CELEX: 32018D1714
Language: da
Date: 2018-11-06 00:00:00
Title: Rådets afgørelse (EU) 2018/1714 af 6. november 2018 om den holdning, som på Den Europæiske Unions vegne skal indtages i det blandede udvalg, der er nedsat ved rammeaftalen mellem Den Europæiske Union og dens medlemsstater på den ene side og Australien på den anden side, til vedtagelsen af det blandede udvalgs forretningsorden og mandatet for dets underudvalg og arbejdsgrupper

14.11.2018   
               
               
                  DA
               
               
                  Den Europæiske Unions Tidende
               
               
                  L 286/22
               
            
         RÅDETS AFGØRELSE (EU) 2018/1714
         af 6. november 2018
         om den holdning, som på Den Europæiske Unions vegne skal indtages i det blandede udvalg, der er nedsat ved rammeaftalen mellem Den Europæiske Union og dens medlemsstater på den ene side og Australien på den anden side, til vedtagelsen af det blandede udvalgs forretningsorden og mandatet for dets underudvalg og arbejdsgrupper
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 212, stk. 1, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Rammeaftalen mellem Den Europæiske Union og dens medlemsstater på den ene side og Australien på den anden side (1) (»aftalen«) blev undertegnet i Manila den 7. august 2017, og den har fundet midlertidig delvis anvendelse siden den 4. oktober 2018.
                  
               
                     (2)
                  
                  
                     Ved aftalens artikel 56, stk. 1, nedsættes et blandet udvalg, hvis opgave blandt andet er at fremme en effektiv gennemførelse af aftalen.
                  
               
                     (3)
                  
                  
                     I henhold til aftalens artikel 56, stk. 4, vedtager det blandede udvalg selv sin forretningsorden og kan nedsætte underudvalg og arbejdsgrupper, der skal tage sig af særlige spørgsmål.
                  
               
                     (4)
                  
                  
                     Det blandede udvalgs forretningsorden og dets underudvalg og arbejdsgruppers mandat bør vedtages hurtigst muligt for at sikre en effektiv anvendelse af aftalen.
                  
               
                     (5)
                  
                  
                     Den holdning, som Unionen skal indtage i det blandede udvalg til vedtagelsen af det blandede udvalgs forretningsorden og mandatet for dets underudvalg og arbejdsgrupper, bør derfor baseres på det udkast til det blandede udvalgs afgørelser, der er knyttet til nærværende afgørelse —
                  
               VEDTAGET DENNE AFGØRELSE:
         
            Artikel 1
            Den holdning, som på Unionens vegne skal indtages på det første møde i det blandede udvalg, der er nedsat i henhold til artikel 56 i rammeaftalen mellem Den Europæiske Union og dens medlemsstater på den ene side og Australien på den anden side, til vedtagelsen af det blandede udvalgs forretningsorden og mandatet for dets underudvalg og arbejdsgrupper, baseres på de udkast til det blandede udvalgs afgørelser, der er knyttet til nærværende afgørelse.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 6. november 2018.
            
               
                  På Rådets vegne
               
               H. LÖGER
               
                  Formand
               
            
         
         
            (1)  EUT L 237 af 15.9.2017, s. 7.
      
      
         
            UDKAST TIL
            AFGØRELSE Nr. …/2018 TRUFFET AF DET BLANDEDE UDVALG EU-AUSTRALIEN
            af …
            om vedtagelsen af det blandede udvalgs forretningsorden
            DET BLANDEDE UDVALG EU-AUSTRALIEN HAR —
            under henvisning til rammeaftalen mellem Den Europæiske Union og dens medlemsstater på den ene side og Australien på den anden side (1) (»aftalen«), særlig artikel 56, og
            ud fra følgende betragtninger:
            
                        (1)
                     
                     
                        Dele af aftalen er blevet anvendt midlertidigt siden den 4. oktober 2018.
                     
                  
                        (2)
                     
                     
                        I overensstemmelse med aftalens artikel 56, stk. 1, oprettes et blandet udvalg bestående af repræsentanter for hver part.
                     
                  
                        (3)
                     
                     
                        I overensstemmelse med aftalens artikel 56, stk. 4, vedtager det blandede udvalg sin forretningsorden —
                     
                  VEDTAGET DENNE AFGØRELSE:
            
               Artikel 1
               Forretningsordenen for det blandede udvalg som fastsat i bilaget til denne afgørelse vedtages herved.
            
            
               Artikel 2
               Denne afgørelse træder i kraft på dagen for vedtagelsen.
            
            
               Undertegnet i …, den ….
               
                  
                     På vegne af det blandede udvalg EU-Australien
                  
                  
                     Formænd
                  
               
            
            
               (1)  EUT L 237 af 15.9.2017, s. 7.
         
      
      
         
            BILAG
            DET BLANDEDE UDVALGS FORRETNINGSORDEN
            
               Artikel 1
               Opgaver og sammensætning
               
                  1.   Det blandede udvalg varetager de opgaver, der er fastsat i aftalens artikel 56.
               
               
                  2.   Det blandede udvalg består af repræsentanter for parterne på et passende niveau.
               
            
            
               Artikel 2
               Formand
               Det blandede udvalg ledes i fællesskab af de to parter.
            
            
               Artikel 3
               Møder
               
                  1.   Det blandede udvalg træder normalt sammen en gang om året, medmindre parterne bestemmer andet. Formændene indkalder til møde, som afholdes skiftevis i Bruxelles og Canberra på en dato, som parterne fastsætter efter fælles overenskomst. Der kan efter anmodning fra en af parterne afholdes ekstraordinære møder i det blandede udvalg, hvis parterne er enige herom.
               
               
                  2.   Det blandede udvalg træder normalt sammen på højt embedsmandsniveau, men kan træde sammen på ministerplan.
               
            
            
               Artikel 4
               Offentlighed
               Møder i det blandede udvalg er ikke offentlige, medmindre andet bestemmes af parterne.
            
            
               Artikel 5
               Deltagere i møderne
               
                  1.   Inden hvert møde underrettes formændene gennem sekretærerne om den planlagte sammensætning af parternes delegationer.
               
               
                  2.   Når det er hensigtsmæssigt, kan eksperter eller repræsentanter for andre organer efter aftale mellem parterne indbydes til at deltage i det blandede udvalgs møder som observatører eller for at orientere om et bestemt emne.
               
            
            
               Artikel 6
               Sekretærer
               En repræsentant for Tjenesten for EU's Optræden Udadtil og en repræsentant for Australiens udenrigs- og handelsministerium fungerer sammen som sekretærer for det blandede udvalg. Al korrespondance til og fra formændene fremsendes til sekretærerne.
            
            
               Artikel 7
               Mødedagsorden
               
                  1.   Formændene opstiller en foreløbig dagsorden for hvert møde. Den udsendes sammen med de relevante dokumenter til den anden part senest 15 dage før mødet.
               
               
                  2.   Den foreløbige dagsorden skal indeholde de punkter, som er blevet forelagt formændene senest 21 dage før mødet.
               
               
                  3.   Det blandede udvalg vedtager den endelige dagsorden ved begyndelsen af hvert møde. Punkter, som ikke er på den foreløbige dagsorden, kan optages på dagsordenen, hvis parterne er enige herom.
               
               
                  4.   Formændene kan om nødvendigt, med parternes godkendelse, afkorte de frister, der er omhandlet i artikel 7 stk. 1 og 2.
               
            
            
               Artikel 8
               Protokol
               
                  1.   Sekretærerne udarbejder i fællesskab et udkast til protokol for hvert møde, senest 30 kalenderdage efter mødet. Udkastet til protokol skal bygge på formændenes sammendrag af de konklusioner, som det blandede udvalg er nået frem til.
               
               
                  2.   Udkastet til protokol godkendes af parterne senest 45 dage efter mødedatoen eller en anden dato, som aftales mellem parterne. Når der er opnået enighed om udkastet til protokol, undertegner formændene og sekretærerne to originaleksemplarer. Hver part modtager et originalt eksemplar.
               
            
            
               Artikel 9
               Afgørelser og henstillinger
               
                  1.   Det blandede udvalg vedtager dets afgørelser eller henstillinger ved konsensus mellem parterne i overensstemmelse med aftalens artikel 6, stk. 4.
               
               
                  2.   Det blandede udvalg kan vedtage afgørelser eller henstillinger efter en skriftlig procedure. I sådanne tilfælde aftaler parterne i fællesskab en frist for procedurens varighed. Hvis ingen af parterne ved fristens udløb har rejst indvendinger mod den foreslåede afgørelse eller henstilling, erklærer formændene afgørelsen eller henstillingen for vedtaget efter fælles overenskomst.
               
               
                  3.   Det blandede udvalgs afgørelser og henstillinger benævnes »afgørelse« eller »henstilling« efterfulgt af et løbenummer, datoen for deres vedtagelse og en angivelse af afgørelsens eller henstillingens genstand. I hver afgørelse angives datoen for dens ikrafttræden.
               
               
                  4.   Afgørelser og henstillinger vedtaget af det blandede udvalg udfærdiges i to eksemplarer, som undertegnes af formændene.
               
               
                  5.   Hver part kan beslutte at offentliggøre det blandede udvalgs afgørelser og henstillinger i deres respektive officielle tidende.
               
            
            
               Artikel 10
               Korrespondance
               
                  1.   Korrespondance stilet til det blandede udvalg sendes til sekretæren for den part, som afsenderen tilhører, og denne sekretær underretter efterfølgende den anden sekretær.
               
               
                  2.   Sekretærerne sørger for, at korrespondance stilet til det blandede udvalg videresendes til formændene og om nødvendigt rundsendes i overensstemmelse med artikel 11.
               
               
                  3.   Korrespondance fra formændene sendes af sekretærerne til parterne og rundsendes om nødvendigt i overensstemmelse med artikel 11.
               
               
                  4.   Korrespondance til og fra formændene kan have enhver skriftlig form, herunder e-mail.
               
            
            
               Artikel 11
               Dokumenter
               Hvis forhandlingerne i det blandede udvalg er baseret på dokumenter, nummereres disse og rundsendes af sekretærerne til deltagerne i møderne.
            
            
               Artikel 12
               Udgifter
               
                  1.   Parterne afholder hver især de udgifter, de pådrager sig i forbindelse med deltagelse i det blandede udvalgs møder, såvel udgifter til personale, rejser og underhold som udgifter til postforsendelser og telekommunikation.
               
               
                  2.   Udgifter i forbindelse med tilrettelæggelse af møder og reproduktion af dokumenter afholdes af den part, der er vært for mødet.
               
            
            
               Artikel 13
               Ændringer af forretningsordenen
               Parterne kan i fællesskab aftale at ændre forretningsordenen i overensstemmelse med artikel 9.
            
            
               Artikel 14
               Underudvalg og arbejdsgrupper
               
                  1.   Det blandede udvalg kan beslutte at nedsætte underudvalg og arbejdsgrupper til at bistå det i varetagelsen af sine opgaver.
               
               
                  2.   Det blandede udvalg kan beslutte at ændre ansvarsområdet for et underudvalg eller en arbejdsgruppe eller at nedlægge et underudvalg eller en arbejdsgruppe, som det har nedsat.
               
            
         
      
      
         
            UDKAST TIL
            AFGØRELSE Nr. …/2018 TRUFFET AF DET BLANDEDE UDVALG EU-AUSTRALIEN
            af …
            om vedtagelsen af mandatet for dets underudvalg og arbejdsgrupper
            DET BLANDEDE UDVALG EU-AUSTRALIEN HAR —
            under henvisning til rammeaftalen mellem Den Europæiske Union og dens medlemsstater på den ene side og Australien på den anden side (1) (»aftalen«), særlig artikel 56, og til artikel 14 i det blandede udvalgs forretningsorden, og ud fra følgende betragtning:
            Artikel 14, stk. 1, i det blandede udvalgs forretningsorden fastsætter, at det blandede udvalg kan nedsætte underudvalg og arbejdsgrupper til at bistå det i udøvelsen af sine opgaver —
            VEDTAGET DENNE AFGØRELSE:
            
               Artikel 1
               Mandatet for det blandede udvalgs underudvalg og arbejdsgrupper som fastsat i bilaget til denne afgørelse vedtages herved.
            
            
               Artikel 2
               Denne afgørelse træder i kraft på dagen for vedtagelsen.
            
            
               Undertegnet i …, den ….
               
                  
                     På vegne af det blandede udvalg EU-Australien
                  
                  
                     Formænd
                  
               
            
            
               (1)  EUT L 237 af 15.9.2017, s. 7.
         
      
      
         
            BILAG
            MANDAT FOR DET BLANDEDE UDVALGS UNDERUDVALG OG ARBEJDSGRUPPER
            
               Artikel 1
               Underudvalgene og arbejdsgrupperne drøfter aftalens gennemførelse inden for deres ansvarsområder. De drøfter også emner eller specifikke projekter, som vedrører det pågældende område for det bilaterale samarbejde.
            
            
               Artikel 2
               
                  1.   Undervalgenes og arbejdsgruppernes arbejde er underlagt det blandede udvalgs myndighed. De aflægger rapport og sender deres protokoller og konklusioner til formændene for det blandede udvalg senest 30 kalenderdage efter hvert møde.
               
               
                  2.   Underudvalgene og arbejdsgrupperne har ingen beslutningskompetence, men de kan fremsætte henstillinger til det blandede udvalg.
               
            
            
               Artikel 3
               
                  1.   Underudvalgene og arbejdsgrupperne sammensættes af repræsentanter for parterne.
               
               
                  2.   Underudvalgene og arbejdsgrupperne kan indbyde eksperter til deres møder og høre dem om specifikke punkter på dagsordenen.
               
            
            
               Artikel 4
               Formandskabet for underudvalgene og arbejdsgrupperne varetages i fællesskab af parterne.
            
            
               Artikel 5
               En repræsentant for hver part fungerer i fællesskab som sekretærer for underudvalgene og arbejdsgrupperne.
            
            
               Artikel 6
               
                  1.   Underudvalgene og arbejdsgrupperne mødes efter behov på basis af en skriftlig anmodning fra en af parterne. Hvert møde afholdes på et sted og en dato, som aftales i fællesskab af parterne.
               
               
                  2.   Når en part anmoder om et møde i et underudvalg eller en arbejdsgruppe, besvarer den anden parts sekretær mødeindkaldelsen senest 15 arbejdsdage efter modtagelse af anmodningen. I særligt hastende tilfælde kan der efter fælles overenskomst mellem parterne indkaldes til møde i underudvalgene og arbejdsgrupperne med kortere frist.
               
               
                  3.   De to sekretærer indkalder i fællesskab til møde i underudvalgene og arbejdsgrupperne.
               
            
            
               Artikel 7
               
                  1.   Begge parter kan anmode formændene om at optage et punkt på mødedagsordenen. En sådan anmodning skal rettes til sekretærerne senest 15 arbejdsdage før mødet, og enhver støttedokumentation skal fremsendes senest 10 arbejdsdage før mødet.
               
               
                  2.   Sekretærerne fremsender den foreløbige dagsorden til parterne senest fem arbejdsdage før mødet. Parterne kan i særlige tilfælde i fællesskab aftale at tilføje punkter til dagsordenen med kort varsel.
               
            
            
               Artikel 8
               Sekretærerne udfærdiger i fællesskab et udkast til protokol for hvert møde.
            
            
               Artikel 9
               Underudvalgene og arbejdsgruppernes møder er ikke offentlige, medmindre parterne bestemmer andet.